
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et konflikt Sudaani relvajõudude ja kiirreageerimisjõudude (RSF) vahel on eskaleerunud maailma suurimaks humanitaarkriisiks, kus vajab abi üle 33 miljoni inimese, sealhulgas 16 miljonit last, ning miljonid seisavad silmitsi nälja ja sundrändega;
B.	arvestades, et RSF on Al-Ubayyiḑi ümber piiranud, valmistades väidetavalt ette peatset maismaarünnakut; arvestades, et rahvusvahelised osalejad hoiatavad jõhkrate massikuritegude ohu eest Al-Ubayyiḑis, kus on ohus 500 000 tsiviilisikut;
C.	arvestades, et ÜRO sõltumatu teabekogumismissioon leidis, et Al-Fāshiri vallutamisel RSFi poolt olid genotsiidi tunnused, ning hoiatab edasiste sõjakuritegude eest; arvestades, et sõjarelvana kasutatakse vägistamist ja muid seksuaalvägivalla vorme;
D.	arvestades, et droonirünnakutes Al-Ubayyiḑi vastu hukkus tsiviilisikuid, nendega hävitati linna juurdepääs elektrile ja kütusele, katkestati veevarustus ja takistati juurdepääsu elupäästvatele varudele; arvestades, et Sudaani tervishoiusüsteem on kokku kukkumas;
E.	arvestades, et usaldusväärsetest aruannetest nähtub, et RSF saab toetust väljastpoolt, sealhulgas välismaiste sõjatööstuse ettevõtjate kaudu, ja sõjalist varustust, mille tarnimisega rikutakse ÜRO relvaembargot;
1.	mõistab kõige karmimalt hukka sõjakuriteod ja inimsusvastased kuriteod Sudaanis, eelkõige Al-Ubayyiḑi jätkuva piiramise RSFi poolt, ning nõuab, et rahvusvaheline üldsus hoiaks ära Al-Fāshiri veresauna kordumise ja sunniks RSFi lõpetama Al-Ubayyiḑi piiramise;
2.	nõuab, et kõik sõdivad pooled lõpetaksid sõjategevuse, järgiksid rahvusvahelist humanitaarõigust ja lõpetaksid viivitamata kõik rünnakud tsiviilisikute vastu, sealhulgas seksuaalvägivalla ja sundnäljutamise;
3.	nõuab, et EL suurendaks kiiresti humanitaarabi Sudaanile, sealhulgas seksuaalvägivalla üleelanutele, nälja all kannatavatele inimestele, riigisisestele põgenikele ja pagulastele; nõuab algatuse Emergency Response Rooms ja muude kohalike eesliiniorganisatsioonide otsest rahastamist; rõhutab vajadust humanitaarkoridoride järele, et tagada tsiviilelanike evakueerimisteed ning humanitaarabi jõudmine Al-Ubayyiḑi üle rindejoone ja piiride;
4.	nõuab tungivalt, et EL ühineks Aafrika Liidu ja ÜRO jõupingutustega, et suunata sõdivaid pooli relvarahu poole ja toetada tsiviilelanike juhitud rahuprotsessi; nõuab, et EL kehtestaks sihipärased sanktsioonid üksuste ja isikute suhtes, kes vastutavad sõjakuritegude toimepanemise eest Sudaanis;
5.	mõistab hukka igasuguse välise sekkumise, mis sõda veelgi õhutab; nõuab tungivalt, et kõik riigid, sealhulgas Araabia Ühendemiraadid, lõpetaksid RSFi rahastamise ning talle relvade tarnimise ja muu toetuse andmise; nõuab tungivalt, et Euroopa välisteenistus ja nõukogu kehtestaksid ÜRO relvaembargo rikkumise eest sanktsioonid üksikisikutele, üksustele ja välistele abistajatele ning eraturvafirmadele, nagu Global Security Services Group, ning teeksid ÜRO Julgeolekunõukoguga koostööd, et laiendada embargot kogu Sudaanile;
6.	nõuab kõigi toimepanijate vastutusele võtmist ja väidetavate sõjakuritegude sõltumatut uurimist; nõuab tungivalt, et EL toetaks neid jõupingutusi rahaliselt ja poliitiliselt, avaldaks survet Rahvusvahelise Kriminaalkohtu jurisdiktsiooni laiendamiseks kogu Sudaanile, toetaks ÜRO teabekogumismissiooni volitusi ja kaaluks RSFi lisamist ELi terroristiloetellu;
7.	teeb presidendile ülesandeks edastada käesolev resolutsioon nõukogule, komisjonile, Sudaani ametivõimudele, Aafrika Liidule ja ÜRO peasekretärile.

